TPCH เคาะปันผลระหว่างกาล 0.123 บ.กางแผนปี 63 ลุย COD โรงไฟฟ้าชีวมวล-ขยะ 59MW
TPCH เคาะปันผลระหว่างกาล 0.123 บ.กางแผนปี 63 ลุย COD โรงไฟฟ้าชีวมวล-ขยะ 59MW
1 เม.ย. 2563

นางกนกทิพย์ จันทร์พลังศรี ประธานคณะกรรมการบริหาร บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH ประกอบธุรกิจหลักโดยการถือหุ้นในบริษัทอื่น (Holding Company) ที่ประกอบธุรกิจผลิตและจำหน่ายไฟฟ้าจากพลังงานหมุนเวียน เปิดเผยว่า จากสถานการณ์แพร่ระบาดของเชื้อไวรัสโคโรนา 2019 (COVID-19) ในประเทศไทย ได้แพร่ระบาดเพิ่มขึ้นอย่างต่อเนื่องและกระจายในวงกว้าง ส่งผลให้มีผู้ติดเชื้อเพิ่มมากขึ้น
ประกอบกับภาครัฐได้ขอความร่วมมือภาคเอกชนในหลายช่องทางให้งดการจัดกิจกรรมอันมีลักษณะเป็นการรวมกลุ่มคนหมู่มาก หรือการชุมนุมเพื่อป้องกันการแพร่ระบาด และลดอัตราความเสี่ยง โดยบริษัทฯ มีความกังวลเรื่องสุขภาพอนามัยและความปลอดภัยของผู้เข้าร่วมประชุม ล่าสุด เมื่อวันที่ 31 มีนาคม 2563  คณะกรรมการบริษัทฯ ได้มีมติเลื่อนการประชุมสามัญผู้ถือหุ้นประจำปี 2563 จากกำหนดเดิมที่จะจัดขึ้นในวันที่ 22 เมษายน 2563 ออกไปจนกว่าสถานการณ์จะคลี่คลาย
“คณะกรรมการได้มีมติให้เลื่อนการประชุมสามัญผู้ถือหุ้นประจำปี 2563 ออกไปอย่างไม่มีกำหนดหรือจนกว่าสถานการณ์การแพร่ระบาดไวรัสโควิด-19 จะดีขึ้น โดยบริษัทฯ ได้ยกเลิกกำหนดวันประชุมและระเบียบวาระการประชุมสามัญผู้ถือหุ้นประจำปี 2563 เดิมกำหนดไว้วันที่ 22 เมษายน2563 รวมทั้งให้ยกเลิกวันกำหนดรายชื่อ และวันรวบรวมรายชื่อผู้ถือหุ้นเพื่อสิทธิในการเข้าร่วมประชุมสามัญผู้ถือหุ้นประจำปี 2563 ที่ได้กำหนดวันที่ 10 มีนาคม 2563” นางกนกทิพย์ กล่าว
สำหรับแผนการดำเนินงานในปี 2563 บริษัทฯ เตรียม COD โครงการโรงไฟฟ้าชีวมวลและโรงไฟฟ้าขยะ ซึ่งมีกำลังการผลิตรวม 59 เมกะวัตต์ ประกอบด้วย โรงไฟฟ้าชีวมวล ทีพีซีเอช เพาเวอร์1 (TPCH 1) ,โรงไฟฟ้าชีวมวล ทีพีซีเอช เพาเวอร์2 (TPCH 2), โรงไฟฟ้าชีวมวล ทีพีซีเอช เพาเวอร์5 (TPCH 5), โรงไฟฟ้าชีวมวล ปัตตานี กรีน เพาเวอร์ (PTG) ทำให้มีโรงไฟฟ้าชีวมวลสามารถจ่ายไฟเข้าระบบได้ครบทั้ง 10 โรงไฟฟ้าในครึ่งปีแรก และโรงไฟฟ้าขยะ สยาม พาวเวอร์ 1 (SP1)  ในครึ่งปีหลังของ 2563
นอกจากนี้ บริษัทฯ มีเป้าหมายในการมีใบอนุญาตในการขายไฟฟ้า (PPA) ทั้งโรงไฟฟ้าชีวมวล ชีวภาพ และโรงไฟฟ้าขยะ ให้ครบ 250 เมกะวัตต์ แบ่งออกเป็นโรงไฟฟ้าชีวมวล ชีวภาพ 200 เมกะวัตต์ ซึ่งปัจจุบันมีอยู่ 110 เมกะวัตต์ และโรงไฟฟ้าขยะที่ 50 เมกะวัตต์ ซึ่งปัจจุบันมีอยู่ที่ 10 เมกะวัตต์ เพื่อสนับสนุนรายได้และกำไรให้เติบโตอย่างยั่งยืน
โดยปัจจุบัน ทุกโรงไฟฟ้าของบริษัทฯ ยังเปิดดำเนินการเต็มกำลังการผลิตตามปกติ และมีการควบคุมต้นทุนในการผลิตอย่างรัดกุม รวมทั้ง บริษัทฯได้วางมาตรการเพื่อลดผลกระทบจากการแพร่ระบาดของไวรัสโควิด-19 ไว้แล้ว
ด้านนายเชิดศักดิ์ วัฒนวิจิตรกุล กรรมการผู้จัดการใหญ่ TPCH กล่าวว่า ในวันที่ 23 เมษายน 2563 บริษัทฯ จะมีการประชุมคณะกรรมการ เพื่อพิจารณาอนุมัติจ่ายเงินปันผลระหว่างกาล ทดแทนการเสนอจ่ายเงินปันผลประจำปี 2562 ให้กับผู้ถือหุ้น โดยจะจ่ายเงินปันผลระหว่างกาลในอัตราหุ้นละ 0.123 บาท รวมเป็นเงินทั้งสิ้น 49.35 ล้านบาท กำหนดจ่ายเงินปันผลในวันที่ 20 พฤษภาคม 2563 เพื่อช่วยลดภาระผู้ถือหุ้นและร่วมกันฝ่าวิกฤติไวรัส COVID-19